36.		Zmluva o úvere (§ 497 a nasl. OZ)
Čl. I
Zmluvné strany
Veriteľ: 	Podnikateľská banka, a.s. so sídlom v Žiline, Nám. Osloboditeľov č. 5, PSČ: 010 01,
	IČO, DIČ, IČ DPH
	zastúpená Ing. Jozefom Milučkým, predsedom predstavenstva
	zapísaná v obchodnom registri Okresného súdu v Žiline, odd., vo vl. č. ................................
Dlžník: 	Peter Biely – Autodoprava, 010 01 Žilina, Bajzova ul. č. 21, 
	IČO, DIČ, IČ DPH
	osvedčenie o živnostenskom podnikaní reg. pod. č. ..................................
Čl. II
Predmet zmluvy
1.	Veriteľ sa v tejto zmluve zaväzuje poskytnúť dlžníkovi úver najneskôr do 30. 6. 2023 vo výške 100 000 € (slovom jednostotisíc eur) za podmienok uvedených v tejto zmluve.
2.	Dlžník sa zaväzuje poskytnuté prostriedky vrátiť v lehotách podľa tejto zmluvy a zaplatiť veriteľovi dohodnuté úroky.
Čl. III
Podmienky poskytnutia úveru a jeho čerpanie
1.	Úver sa poskytne ako účelový úver a poskytnuté prostriedky budú použité výlučne na výstavbu viacúčelovej výrobnej haly v súlade s podnikateľským plánom, ktorý je prílohou tejto zmluvy.
2.	Úver bude poskytnutý v troch splátkach:
–	prvá platba vo výške 30 000 € (slovom tridsaťtisíc eur) k 30. 11. 2023,
–	druhá platba vo výške 20 000 € (slovom dvadsaťtisíc eur) k 31. 3. 2024,
–	tretia platba vo výške 50 000 € (päťdesiattisíc eur) k 30. 6. 2024.
3.	Platby budú dlžníkovi poukázané bezhotovostným prevodom na účet č. .................................. v pobočke VÚB v Žiline.
4.	Dlžník sa zaväzuje, že o jednotlivé platby dohodnutého úveru požiada veriteľa písomne, a to najneskôr sedem dní pred dohodnutým termínom platby.
Čl. IV
Návratnosť úveru
1.	Úverové prostriedky podľa tejto zmluvy poskytne veriteľ dlžníkovi na dobu 24 mesiacov počínajúc dňom 1. 7. 2023.
2.	Dlžník vráti veriteľovi poskytnuté finančné prostriedky v štyroch splátkach:
–	prvá splátka vo výške 25 000 €,
–	druhá splátka vo výške 25 000 €,
–	tretia splátka vo výške 25 000 €,
–	štvrtá splátka vo výške 25 000 €.
3.	Dlžník splatí dohodnuté splátky úveru na účet veriteľa č. ....................................... vo VÚB, a.s.
4.	Ak je dlžník v omeškaní, zaplatí úroky z omeškania v zmysle § 369 ods. 1 Obch. zákonníka.
Čl. V
Úroky
1.	Dlžník sa zaväzuje platiť veriteľovi dohodnuté úroky.
2.	Sadzba úrokov je 15 % z dlžnej čiastky ročne.
3.	Úroky sú splatné na účet veriteľa ku koncu príslušného kalendárneho roku, v poslednom roku ku dňu vrátenia dlžnej sumy, t. j. ku dňu 30. 6. 2025.
Čl. VI
Odstúpenie od zmluvy
Veriteľ môže od zmluvy odstúpiť a vrátiť poskytnuté prostriedky v týchto prípadoch:
a)	ak dlžník použije poskytnuté prostriedky na iný účel ako je uvedený v Čl. III tejto zmluvy,
b)	v prípade, že je dlžník v omeškaní so splatením prvej splátky.
Čl. VII
Záverečné ustanovenia
1.	Zmluva sa vyhotovuje v dvoch vyhotoveniach, po jednom pre každú stranu.
2.	Všetky ustanovenia tejto zmluvy možno meniť len vzájomnou dohodou, v písomnej forme, ako neoddeliteľnú súčasť tejto zmluvy.
3.	Zmluvné strany svojím podpisom potvrdzujú, že si zmluvu prečítali, rozumejú jej a uzatvárajú ju slobodne a bez nátlaku.
Žilina 30. 10. 2023
			dlžník	veriteľ
Prílohy:
1.	Podnikateľský zámer
Poznámka
Zmluva o úvere sa uzatvára medzi veriteľom a dlžníkom s cieľom poskytnutia návratných finančných prostriedkov dlžníkovi. Poskytovanie úveru už nie je výsadou bankových subjektov, ale podľa ustanovení Obchodného zákonníka môže poskytnúť úver ktorákoľvek osoba.
Podstatnými náležitosťami zmluvy sú:
a)	určenie čiastky, ktorá je predmetom úveru; táto môže byť dohodnutá konkrétne ako pevná suma, ale aj ako maximálna suma poskytnutého úveru,
b)	záväzok dlžníka vrátiť poskytnuté peňažné prostriedky a zaplatiť dohodnuté úroky.
Úver môže byť v zmluve dohodnutý ako účelový, t. j. poskytnutie finančných prostriedkov je viazané na konkrétny účel. Porušenie tejto podmienky má za následok možnosť veriteľa jednostranne od zmluvy odstúpiť a žiadať vrátenie poskytnutých finančných prostriedkov.
Obchodný zákonník nepredpisuje pre zmluvu o úvere písomnú formu, to zn., že môže byť dohodnutá aj ústne. Vzhľadom na charakter tejto zmluvy bude nevyhnutné, aby bol dodržiavaný minimálny formálny postup – písomná žiadosť a písomné potvrdenie banky (alebo iného subjektu) o poskytnutí úveru. 

Zmluva o úvere
§ 497
citácia na str. 184
Základné ustanovenie
Zmluvou o úvere sa zaväzuje veriteľ, že na požiadanie dlžníka poskytne v jeho prospech peňažné prostriedky do určitej sumy, a dlžník sa zaväzuje poskytnuté peňažné prostriedky vrátiť a zaplatiť úroky.
§ 498
Strany môžu určiť peňažné prostriedky, ktoré sú predmetom zmluvy, aj v inej než mene euro, pokiaľ to nie je v rozpore s devízovými predpismi. Pokiaľ sa strany nedohodnú inak, je dlžník povinný vrátiť peňažné prostriedky v mene, v ktorej sa mu poskytli, a v tej istej mene platiť úroky.
§ 499
Za dojednanie záväzku veriteľa poskytnúť na požiadanie peňažné prostriedky možno dojednať odplatu, ak poskytovanie úveru je predmetom podnikania veriteľa.
§ 500
(1)	Dlžník je oprávnený uplatniť nárok na poskytnutie peňažných prostriedkov v lehote určenej v zmluve. Ak táto lehota nie je v zmluve určená, môže dlžník tento nárok uplatniť, dokiaľ poskytnutie úveru niektorá strana nevypovie.
(2)	Ak zmluva neurčuje alebo osobitný zákon neustanovuje inú výpovednú lehotu, môže poskytnutie úveru vypovedať dlžník s okamžitou účinnosťou a veriteľ ku koncu kalendárneho mesiaca nasledujúceho po mesiaci, v ktorom bola výpoveď doručená dlžníkovi.
§ 501
(1)	Veriteľ je povinný dlžníkovi peňažné prostriedky poskytnúť, ak ho o to dlžník v súlade so zmluvou požiadal, a to v dobe určenej v požiadavke, inak bez zbytočného odkladu.
(2)	Ak zmluva určuje, že úver možno použiť iba na určitý účel, môže veriteľ obmedziť poskytnutie peňažných prostriedkov iba na plnenie záväzkov dlžníka prevzatých v súvislosti s týmto účelom.
§ 502
(1)	Od doby poskytnutia peňažných prostriedkov je dlžník povinný platiť z nich úroky v dojednanej výške, inak v najvyššej prípustnej výške ustanovenej zákonom alebo na základe zákona. Ak úroky nie sú takto určené, je dlžník povinný platiť ...